Η επίδραση της μεταφοράς της μάθησης στην εργασιακή συμπεριφορά με τη χρήση των τεστ αξιολόγησης υποθετικών καταστάσεων
Authors: Καρλή Μαρίνα 
Published: November 2021

Η μεταφορά της μάθησης συγκαταλέγεται στα σημαντικότερα κριτήρια αξιολόγησης των εκπαιδευτικών προγραμμάτων που υλοποιούνται σε οργανωσιακό πλαίσιο ειδικά στο πλαίσιο της δικαιολόγησης της επένδυσης στην εκπαίδευση του ανθρώπινου δυναμικού. Η σημαντικότητα της μεταφοράς της μάθησης έγκειται στο ότι αντικατοπτρίζει το βαθμό επίδρασης της εκπαίδευσης στην αλλαγή της εργασιακής συμπεριφοράς ή της εργασιακής απόδοσης των ατόμων που εκπαιδεύτηκαν. Παρά τη σημαντικότητά της, η μεταφορά της μάθησης δεν είναι εύκολο να επιτευχθεί. Ο σκοπός της παρούσας διατριβής είναι η καλύτερη κατανόηση της έννοιας της μεταφοράς της μάθησης και των παραγόντων που την επηρεάζουν με στόχο να συμβάλει στη βελτίωση αυτής της μεταφοράς. Σε δύο μακροχρόνιες έρευνες μελετήθηκε το κατά πόσο λαμβάνει χώρα η μεταφορά της μάθησης, και στη συνέχεια μελετήθηκε ο ρόλος μιας σειράς ατομικών διαφορών και χαρακτηριστικών του εργασιακού περιβάλλοντος σε αυτή τη μεταφορά. Για την εκτίμηση του βαθμού πραγματοποίησης της μεταφοράς της μάθησης χρησιμοποιήθηκαν τα Τεστ Αξιολόγησης Υποθετικών Καταστάσεων (ΤΑΥΚ). Αυτό σημαίνει πως τα ΤΑΥΚ αποτέλεσαν τον λειτουργικό ορισμό της μεταφοράς της μάθησης. Στην πρώτη έρευνα, η μεταφορά της μάθησης μελετήθηκε σε ένα πλαίσιο εκπαιδευτικού προγράμματος στελεχών σε αλυσίδα λιανεμπορίου, και τα 209 στελέχη που έλαβαν μέρος στην έρευνα εκπαιδεύτηκαν πάνω σε διαπροσωπικές ικανότητες. Στην δεύτερη έρευνα, η μεταφορά της μάθησης μελετήθηκε σε ένα πλαίσιο εκπαιδευτικών προγραμμάτων που μπορούσαν να συμβάλλουν στην ανάπτυξη μη-τεχνικών ικανοτήτων, και το δείγμα της έρευνας αποτελούνταν από 126 μεταπτυχιακούς φοιτητές και από 16 άτομα μιας ομάδας ελέγχου.Μέσω της διεξαγωγής πολυμεταβλητής ανάλυσης δομικών εξισώσεων (SEM), αναφορικά με την πρώτη έρευνα βρέθηκε ότι κατά τη διάρκεια της μαθησιακής διαδικασίας οι εκπαιδευόμενοι βελτίωσαν τις ικανότητες «συντονισμός έργου» και «προσαρμοστικότητα», και ότι δεν βελτίωσαν τις ικανότητες «διαχείριση σχέσεων» και «αλληλοεπίδραση μελών ομάδας». Επίσης βρέθηκε ότι - από τις πέντε διαστάσεις προσωπικότητας που μελετήθηκαν - η ευσυνειδησία, η δεκτικότητα στην εμπειρία, και η προσήνεια παίζουν ρόλο για το βαθμό επίτευξης του εκτιμώμενου αποτελέσματος της μαθησιακής διαδικασίας λειτουργώντας ως ρυθμιστικοί παράγοντες. Αναφορικά με την δεύτερη έρευνα βρέθηκε ότι κατά τη διάρκεια της μαθησιακής διαδικασίας οι εκπαιδευόμενοι δεν βελτίωσαν τις ικανότητες «λήψη αποφάσεων», «προσαρμοστικότητα», «ευελιξία», και «ανθεκτικότητα». Συγκριτικά, τα άτομα της ομάδας ελέγχου ομοίως δεν βελτίωσαν διαχρονικά τις συγκεκριμένες ικανότητες. Επίσης βρέθηκε ότι - από τα χαρακτηριστικά ατομικών διαφορών και περιβάλλοντος που μελετήθηκαν - η εμπλοκή με την εργασία, η μεταβλητή της διερεύνησης και σχεδιασμού καριέρας, η προδραστική προσωπικότητα, η εστίαση αποφυγής και η εστίαση προαγωγής, καθώς και η υποστήριξη από τον οργανισμό παίζουν ρόλο για το βαθμό επίτευξης του εκτιμώμενου αποτελέσματος της μαθησιακής διαδικασίας λειτουργώντας ως ρυθμιστικοί παράγοντες. Τέλος, από την άποψη της πρακτικής συμβολής της διατριβής, προτείνεται ένα εύκολα χορηγούμενο εργαλείο μέτρησης της μεταφοράς της μάθησης και ενισχύεται η δυνατότητα αιτιολόγησης του βαθμού επιτυχίας ή αποτυχίας της εκάστοτε εκπαίδευσης.